Coro, suspira! Suspirare ebbia

Coro, suspira! Suspirare ebbia
cumandat s'inimiga opposta sorte;
tempus già fit cando una olta bia,
cando ghia mi fiat giaru norte,
como piango et curro foras de ia
suffrende vida amara pius de morte.
Oh vida, oh morte, oh sorte, oh risu, oh piantu!
Cantu costat s'amare, cantu et cantu!

Su bellu sole ch'azzegadu adoro
fogu azzendet in me chi mi devorat,
mirende cussa lughe custu coro
che mariposa zega s'innamorat,
pensende accumulare unu tesoro
unu mare de males attesorat:
pena, assustos, dellirios, frenesias,
sunt umbra appena de sas penas mias!

In s'istadu de vida gasi dura
non rio, non m'allegro, a niunu tratto,
immersu in unu mare de tristura
in pensamentos totu mi disfatto;
su chi mandigo et bio est amargura,
cunfortu ne alliviu no agatto,
morte mi dat si penso a mi cibare
gasi suspiro prima 'e mandigare.

Su faeddare meu est de dolore,
m'est indignassione ogni sentenzia,
sas allegrias sunt pro me terrore
chi causat sa pius aspra dolenzia,
gustos et piagheres et favores
mi servint de arrabbiu impertinenzia,
vivo solu affligidu et tratto ebbia
cun s'amargura de s'anima mia.

Passo sas dies disperadu et solu,
de dolores pienu et afflissione,
sa cumpagnia m'est piant'et dolu,
calamidade et tribulassione,
mancu pro sonnu ispetto unu consolu
in brazzos postu a disperassione,
confusu non riposo ne acchietto
ne mezoru pro me pius isetto.

Istraccu medas boltas de affannu
a s'ispiritu meu do isperanzia:
cheret sa notte, corzu! reposare
et li resessit vana s'ispettanzia;
benint puru a su lettu a l'angustiare
visiones d'horrores et lontananzia,
si sonnio m'ischido unu delliriu
et tenzo in su reposu unu martiriu!

Passat sa notte et benit su manzanu
ma non torrat pro me sa paghe antiga,
pro me su sole isparghet lughe in vanu,
lugh'a totu benigna, a mie inimiga;
su pensamentu meu aspr'et tiranu
in s'iscuru mi tenet et mi ligat
gasi in crudele dolu, immensa pena
chi ne die ne notte mi dat lena.

Non goso pius s'honore chi gosao,
s'antiga gloria mia est confusione,
cuddos cun chie mancu mi dignao
mi portant a proverbiu et a cantone;
pius indignos de me los reputao
non che lis haer venerassione
gasi leadu m'hant amore et giogu
fattu a zantara et risu de su logu.

Non canto pius cun suave melodia,
canto in lettu cun boghe de orrore,
discorda et rauca est sa cetra mia
ch'a l'intender molesta dat terrore;
non chirchent pius in me dulche armonia,
s'organu meu mudad'hat tenore,
como si canto su cantu est ispantu
de angustia piena et de piantu.

Non mi chircant pius sos chi m'amàna
ca mi reputant maccu et vazzilladu
secretos chi a mie cumfìdàna
non los fìdant a unu disdiciadu,
s'antiga bon'idea cambiad'hana
tenzendemi de pazzu et dementadu:
bellu fruttu d'amore, amore in fine
o pagat cun sa morte o cun macchine

Sa morte nessi amore m'haeret dadu
ch'est manc'amare che patire tantu,
ma sende pro patire, oh corzu! nadu,
non morzo et vivo in mesu su piantu!
Idolu tant'ingratu et tantu amadu,
ahi, cantu mi costas cantu et cantu!
Eppuru dura sorte non m'intendes,
non mi miras, ingrata, non mi attendes.

Chie so eo, forsis so unu mare
pro esser un'abissu de agonia?
Non poto no pius agguantare
ca de brunzu no est sa carre mia;
ajò, affannos, lassadem'istare
chi non resisto a tanta batteria,
non poto no pius non resistite,
custu coro est istraccu de patire.

Anima mia podias sonniare
de adorare un'alta ingrata diccia?
Bellu fruttu chi nd'has de tant'amare!
A chie servis trattat arcu et friccia,
fida in amore, chi pro premiare
diccia ispettende des haer disdiccia;
amo, pato constante et so pius forte
ca non m'affliggit ne forza ne morte.

Sorte crudele, ite vida est sa mia,
it'isperanzia tenzo a mezorare?
Edducas sa ch'hat forza de agonia
mi faghet viver, a forza hap'amare?
Edducas unu mostru 'e tirannia
fidele sempre depo idolatrare?
Ma custu est tropp'ingiustu, ingiusta sorte,
amare sempr'a chie dat sa morte?

Però giustu o ingiustu tue ses chie
cant'hap'a viver depo idolatrare,
milli mortes mi dias dogni die
remediu non b'hat, t'hap'adorare,
sia eo fogu et tue sias nie,
suffrire cun passienzia et cagliare,
tue lu cheres, amore m'obbligat,
tue mi occhis et isse mi ligat.

Faghe luttu et pianghe, anima mia,
chi d'amore pius no has isperanzia,
siat isse martiriu o tirannia
eo sempre portentu de constanzia;
bazi in bon'hora paghe et allegria,
lassademi in disgustu et lamentanzia,
lassademi in perpetuu luttu et piantu,
cantu costat s'amore, cantu et cantu!